Dis nie ‘wêreldkrisis’, sê Kurt oor flater | Netwerk24
Dis nie ‘wêreldkrisis’, sê Kurt oor flater
Deur Marnus Kok 16 April 2019 15:28
Dit is nie ’n “wêreldkrisis” as ’n mens die volkslied verkeerd sing nie, sê Kurt Darren.
’n Storm het om dié 49-jarige sanger se kop losgebars nadat hy die Suid-Afrikaanse volkslied voor Maandagaand se Varsitybeker-eindstryd in Stellenbosch verkeerd gesing het.
Hokaai, dis geen krisis nie. Kurt Darren tydens ’n optrede in Maart in Kaapstad. Foto: Gallo Images
“Ek is jammer dat ek die woorde verkeerd gehad het, maar dit is nie ’n wêreldkrisis nie,” het Darren Dinsdag by navraag gesê.
“As jy voor 20 000 studente sing en te veel oor iets dink, sal dit gebeur. Ek het nadat ek gesing het die wedstryd gekyk en nie weer daaroor gedink nie.”
Kaptein, soos daar dikwels na Darren verwys word, met verwysing na sy trefferliedjie “Kaptein, span die seile”, moes die volkslied sing voor die eindstryd tussen die Maties en Tuks.
Darren sê toe hy Dinsdagoggend wakker word, het hy op sosiale media gesien dat hy gekap word en selfs van rassisme beskuldig word.
Die laaste strooi was toe die geselsradio-omroeper Eusebius McKaiser van Radio702 hom Dinsdag in ’n onderhoud gevra het hoekom hy juis nie die gedeelte ken wat nie Afrikaans en Engels is nie.
“Ek respekteer die volkslied en almal wat my ken, weet ek is nie rassisties nie. Mense soek goed om teen my te gebruik, maar ek gaan nie dat hierdie afbreuk aan my loopbaan doen nie,” sê Darren.
Kurt Darren performed the national anthem at the varsity cup in Stellenbosch last night. Then forgot the words of Nkosi and sang mostly Die Stem part. The drunk students helped him out.
— Piet Croucamp (@pietcroucamp) April 16, 2019
Die politieke ontleder dr. Piet Croucamp het op Twitter gesê Darren het “die woorde van Nkosi (Nkosi Sikelel’ iAfrika) vergeet en meestal Die Stem-gedeelte gesing. Die dronk studente moes hom gehelp het”.
Ene babygirl het haar mond op sosiale media uitgespoel: “Kurt Darren het gesê f*k die volkslied.”
Ander sosialemediagebruikers soos ene Iskhothane het die geleentheid gebruik om toeskouers by die eindstryd in die algemeen by te kom.
“Die sing van die ‘volkslied’ gisteraand het baie verklap. Dit was nie net Kurt Darren nie, die meerderheid van die toeskouers het slegs by die Afrikaanse gedeelte begin sing.”
The singing of this "national anthem" last night was very telling, it wasn't just Kurt Darren but the majority of people present there only started singing when the Afrikaans part started.#RaibowNation ka "Tata" nice ???? https://t.co/PpuTYfH40v
— Iskhothane ???? (@khobenizintle) April 16, 2019
Darren het sy volgelinge later op sy Facebook-blad om verskoning gevra en gesê “ek was duidelik vasgevang in die oomblik”.
Al wat die ringkoppe van die Varsitybeker-reeks bereid was om te sê, is dat hulle die kwessie as afgehandel beskou.
“Ons het kennis geneem van Kurt Darren se verskoning oor sy weergawe van die volkslied en beskou die kwessie as afgehandel,” sê Xhanti-Lomzi Nesi, bestuurder van die reeks.
Die Universiteit Stellenbosch (US) het by monde van sy woordvoerder, Martin Viljoen, bevestig dat Darren die universiteit om verskoning gevra het.
“Die Rugbyklub probeer om ’n verskeidenheid nuwe én gevestigde sangers te kry om die volkslied voor wedstryde te sing.
“Mnr. Kurt Darren is gevra om gisteraand op te tree nadat hy al op verskeie geleenthede by die US opgetree het. Hy het die universiteit om verskoning gevra en bevestig dat hy groot respek vir die volkslied het. Hy het ook diegene wat aanstoot geneem het om verskoning gevra.”
Darren is nie die eerste plaaslike sanger wat in die spervuur beland het omdat hy die woorde van die volkslied verkeerd gesing het nie.
Ras Dumisani het in 2009 die koerantopskrifte oorheers toe hy die volkslied verkeerd gesing het voor die rugbytoets tussen die Springbokke en Frankryk in Toulouse.
Ard Matthews, sanger van die groep Just Jinger, het in 2011 tydens die aankondiging van die Springbok-groep vir die Wêreldbekertoernooi daardie jaar ook die woorde vergeet.
Dit is egter nie net Suid-Afrikaners wat met die sing van die volkslied oor hul woorde struikel nie.
Die Amerikaanse popster Christina Aguilera het in 2011 tydens ’n regstreekse uitsending op televisie skynbaar die woorde van dié land se volkslied vergeet en dit sommer met haar eie woorde vervang.
* Nkosi Sikelel’ iAfrika is sedert 1997 Suid-Afrika se volkslied en bestaan uit gedeeltes in vyf tale, naamlik Xhosa, Zulu, Sotho, Afrikaans en Engels.
LISTEN: "Why on earth am I trending? Is it really news? Yes, I messed up 1 line in the anthem..." says #KurtDarren just before he dropped the phone. Listen to the conversation with @Radio702's Eusebius McKaiser & tell us what you think of his explanation. https://t.co/lzmEBULZmg pic.twitter.com/OI1luKUZqA
— Eyewitness News (@ewnupdates) April 16, 2019
Meer oor: Varsitybeker-Eindstryd | Varsitybeker | Nkosi Sikelel’ Iafrika | Kurt Darren | Maties | Volkslied
KYK: Kurt sê jammer vir 'Nkosi Sikelel' iAfrika'
KYK: Kurt gekap oor flater met volkslied
Varsitybeker: Maties spog met 5de titel